Memories of Murder

Memories of Murder (koreyscha: 살인의 추억) 2003-yilda Bong Joon-ho tomonidan suratga olingan Janubiy Koreya neo-noir jinoyat triller filmidir. Film ssenariysini Bong va Shim Sung-bo yozgan boʻlib, Kim Kwang-limning 1996-yilda yozilgan „Come to See Me“ pyesasiga asoslangan. Filmda Song Kang-ho va Kim Sang-kyung bosh rollarni ijro etgan. Filmda detektivlar Park Doo-man (Song) va Seo Tae-yoon (Kim) 1980-yillarning oxiridagi Xvason provinsiyasida sodir boʻlgan bir qator zoʻrlash va qotillik ishlarini tergov qilishadi. Film Lee Choon-jae tomonidan amalga oshirilgan haqiqiy qotillik voqealariga asoslangan.

CJ Entertainment Kim Kwang-limning pyesasi uchun mualliflik huquqilarini sotib olgach film suratga olinishi 2002-yil sentyabr oyida tasdiqlangan. Ushbu pyesa Janubiy Koreyada sodir boʻlgan birinchi seriyali qotilliklar haqidagi haqiqiy voqealar asosida yozilgan.

Memories of Murder birinchi marta 2003-yil 2-mayda CJ Entertainment tomonidan Janubiy Koreyada kinoteatrlarda namoyish etilgan. Film tanqidchilar tomonidan yuqori baholanadi, ayniqsa ssenariysi, Bong Joon-honing rejissyorligi, aktyorlarning (ayniqsa Song Kang-honing) ijrosi, ohang va montaji alohida maqtovlarga sazovor boʻladi. Film koʻplab mukofotlar va nominatsiyalarni qoʻlga kiritgan va 21-asrning eng ajoyib filmlaridan biri sifatida eʼtirof etilgan.

 Syujeti 
1986-yil oktyabr oyida kichik bir shaharning chekkasida ikki ayol zoʻrlangan va oʻldirilgan holda topiladi. Mahalliy detektiv Park Doo-man bunday jiddiy ish bilan ilgari hech shugʻullanmagani sababli oʻzini yoʻqotadi. Dalillar notoʻgʻri yigʻiladi, tergov usullari odamlarda shubha uygʻotadi. Sud-tibbiyot texnologiyasi esa deyarli mavjud emas edi. Park gumonlanuvchilarni koʻzi yordamida aniqlay olishini daʼvo qiladi. Aqli zaif va yuzida chandigʻi boʻlgan Baek Kwang-ho qurbonlardan birini shahar boʻylab kuzatib yurgani uchun gumondor sifatida qoʻlga olinib, soʻroq qilinadi. Parkning hamkori Cho Baekni kaltaklab, uni iqror boʻlishga majburlaydi.

Seuldan kelgan va zamonaviy tergov usullariga ega detektiv Seo Tae-yoon ularga yordam berishi uchun taklif qilinadi. Biroq, uning va Parkning usullari bir-biriga zid keladi. Seo Baekning bu jinoyatlarni qila olmasligini aniqlaydi. Jinoyat hisobotlarini diqqat bilan oʻrganib chiqqach, u yana bir qurbonning chirigan jasadini topadi va qotil yomgʻirli tunlarda va qizil kiyim kiygan ayollarni nishonga olganini aniqlaydi. Inspektor Kwon har bir jinoyat kechasida mahalliy radiostansiyada bir xil noaniq qoʻshiq soʻralganini payqaydi.

Yomgʻirli kechada qotil yana bir ayolni gips koni yaqinida oʻldiradi. Ertasi kuni Park, Cho va Seo jinoyat joyini kuzatish uchun u yerga borishadi va oʻzini qondirish bilan shugʻullanayotgan bir kishini koʻrib qolishadi. Ular uni hibsga olishadi. Cho va Park uni qiynab, jinoyatchi ekanligini tan olishga majburlashsadi. Lekin uning „iqrori“ jinoyat tafsilotlariga toʻgʻri kelmaydi. U mahalliy maktabdagi hojatxona yaqinida paydo boʻlgan sirli bir shaxs haqida gapirib beradi; bu Seo soʻnggi qotillik kechasida mahalliy ikki maktab qizidan eshitgan voqeaga oʻxshaydi. Seo tergovni davom ettirib, qotilning yagona tirik qurboni boʻlgan, hojatxona yaqinida yashaydigan ruhiy jabr koʻrgan ayolni topadi. Ayol hibsga olingan odamni aybdorlikdan chiqaradigan tafsilotlarni aytib beradi.

Hibsga olingan odam ozod qilingach, Park va Seo janjallashadi, lekin qotil yana bir marta zarba berganida, ular birgalikda ishlashga kelishishadi. Ular gips zavodida ishlaydigan va qoʻshiqni soʻragan chiroyli xodim Hyeon-gyudan shubhalanishadi. Seo Hyeon-gyuning qoʻllari qurbon tasvirlaganidek yumshoq ekanligini va u birinchi qotillik paytida shaharga koʻchib kelganini aniqlaydi, ammo aniq dalillar topisholmaydi. Seo Baekning „iqrori“ni yana tinglab, u qotilliklardan birini koʻrganini anglab yetadi. Ular Baekning otasiga tegishli restoranga borishadi va u yerda Hyeon-gyuni kaltaklagani uchun ishdan chetlatilgan Cho bilan uchrashishadi. Boshqa mijozlar politsiyani jinoyatni hal qila olmagani uchun masxara qilganda, Cho janjal boshlaydi. Baek Choni singan stol oyogʻi bilan uradi va qochib ketadi. Stol oyogʻidagi zanglagan mix Choni yaralaydi. Park va Seo Baekni quvishadi, lekin u nimani bilishini aytishidan oldin poyezd ostida qolib, halok boʻladi.

Choning oyogʻida tetanus rivojlanadi va uni kesib tashlash kerak boʻladi. Sud-tibbiyot mutaxassisi soʻnggi qurbonning tanasida sperma topadi va Seo uni Hyeon-gyuning DNKsini solishtirish uchun AQShga yuboradi. Keyingi yomgʻirli kechada Seo Hyeon-gyuni kuzatadi, lekin uxlab qoladi va uni yoʻqotadi. Oʻsha kechada yana bir qotillik sodir boʻladi, bu safar Seo bilan doʻst boʻlgan maktab qizlaridan biri halok boʻladi. Gʻazablangan Seo ertasi kuni Hyeon-gyuga hujum qiladi. Park uni toʻxtatib DNK natijalarini koʻrsatadi. Natijalar noaniq – Hyeon-gyuning aybdor yoki aybsizligi tasdiqlanmagan. Seo baribir Hyeon-gyuni oʻldirmoqchi boʻladi, lekin Park uni toʻxtatadi va Hyeon-gyu ketishiga ruxsat beriladi.

2003-yilga kelib Park tadbirkorga aylanadi. U birinchi jinoyat joyi yonidan o‘tayotganda, birinchi qurbon topilgan joyda to‘xtaydi. Shu yer yaqinidan o'tib ketayotgan yosh qiz bu yerda uzoq vaqt oldin qilgan narsasini eslayotgan bir odamni ko‘rganini aytadi. Park qizdan odam qanday ko‘rinishda ekanligini so‘raydi va u juda oddiy ko‘rinishda ekanligini aytadi. Park hayratga tushib, kameraga qarab qoladi.

 Rollarda 
 Song Kang-ho — Park Doo-man, bosh detektiv  
 Kim Sang-kyung — Seo Tae-yoon, Seuldan kelgan detektiv  
 Kim Roi-ha — Cho Yong-koo, Parkning hamkori  
 Song Jae-ho — Serjant Shin Dong-chul  
 Byun Hee-bong — Serjant Koo Hee-bong  
 Go Seo-hee — Ofitser Kwon Kwi-ok  
 Park No-shik — Baek Kwang-ho, birinchi gumonlanuvchi
 Ryu Tae-ho — Jo Byeong-Sun, ikkinchi gumonlanuvchi    
 Park Hae-il — Park Hyeon-gyu, uchinchi gumonlanuvchi  
 Jeon Mi-seon — Kwok Seol-yung, Park Doo-manning qiz do‘sti va keyinchalik xotini  
 Yeom Hye-ran — So-hyeonning onasi

 Chiqarilishi 
2020-yilda NEON distribyutor kompaniyasi „Memories of Murder“ filmini restavratsiya qilish huquqini sotib oladi. Film 2021-yil 20-aprelda Blu-ray formatida chiqarilgan va The Criterion Collection tomonidan tarqatilgan.

 Musiqalari 

 Qabul qilinishi 

 Manbalar 

Turkum:Janubiy Koreya filmlari